作者:趙嘏
標題:歲暮江軒寄盧端公
內容:積水生高浪，長風自北時。萬艘俱擁棹，上客獨吟詩。路以重湖阻，心將小謝期。渚雲愁正斷，江雁重驚悲。笑憶遊星子，歌尋罷貴池。夢來孤島在，醉醒百憂隨。戍迥煙生晚，江寒鳥過遲。問山樵者對，經雨釣船移。敢歎今留滯，猶勝曩別離。醉從陶令得，善必丈人知。道蹇才何取，恩深劍不疑。此身同岸柳，只待變寒枝。